ΓΡΑΠΤΗ ΕΡΩΤΗΣΗ E-2018/00

υποβολή: Jan-Kees Wiebenga (ELDR) προς την Επιτροπή

(21 Ιουνίου 2000)

Θέμα: Η μη εσκεμμένη νομιμοποίηση του εμπορίου του PΜΚ και του ΧΤC

Στην οδηγία 93/46/ΕΟΚ(1) της Επιτροπής της 22 Ιανουαρίου 1993 που αντικαθιστά και τροποποιεί την οδηγία 92/109/ΕΟΚ(2) του Συμβουλίου της 14ης Δεκεμβρίου 1992 σχετικά με την παρασκευή και την εμπορία ορισμένων ουσιών οι οποίες χρησιμοποιούνται για την κατασκευή παράνομων ναρκωτικών και ψυχοτρόπων ουσιών, αντικαθίσταται στο παράρτημα Ι η λέξη 3,4 Μεθυλενοδιοξυφαινυλοπροπαν-2-όνη από τη λέξη 3, 4 (Μεθυλενοδιοξυ)φαινυλοπροπανόνη. Η ουσία 3,4 Μεθυλενοδιοξυφαινυλοπροπαν-2-όνη δεν είναι η ίδια με την ουσία 3, 4 (Μεθυλενοδιοξυ)φαινυλοπροπανόνη. Η ουσία 3,4 Μεθυλενοδιοξυφαινυλοπροπαν-2-όνη η οποία είναι γνωστή επίσης και ως ΡΜΚ αποτελεί την βασική ουσία για το σκληρό ναρκωτικό XTC (έκσταση). Αυτά όλα περιγράφονται στην Ολλανδική Εφημερίδα των Νομομαθών της 26ης Μαΐου 2000, σελ. 1068/1069. Βλέπε επίσης και άρθρο στην εφημερίδα De Telegraaf της 29ης Μαΐου 2000.

1. Για ποιο λόγο έχει αντικατασταθεί στην οδηγία 93/46/ΕΟΚ της Επιτροπής της 22 Μαΐου 1993 στο παράτημα Ι, η λέξη 3,4 Μεθυλενοδιοξυφαινυλοπροπαν-2-όνη από τη λέξη 3, 4 (Μεθυλενοδιοξυ)φαινυλοπροπανόνη;

2. Αληθεύει ότι συνεπεία της προαναφερθείσας τροποποίησης στην οδηγία 93/46 ΕΟΚ της Επιτροπής το ΡΜΚ δεν συγκαταλέγεται πλέον στον κατάλογο των απαγορευμένων ουσιών και με αυτόν τον τρόπο από της 22 Μαΐου 1993 είναι στην ουσία νόμιμο;

3. Στην περίπτωση που έτσι έχουν τα πράγματα, σημαίνει άραγε αυτό ότι από 22 Μαΐου 1993 η κατασκευή και η εμπορία του ΡΜΚ και κατά συνέπεια του ΧΤC δεν είναι πλέον αξιόποινες πράξεις;

4. Μπορεί αυτά να σημαίνουν ότι σε πολλές περιπτώσεις η καταδίωξη δεν έχει νομική βάση γεγονός το οποίο μπορεί να οδηγήσει σε τερματισμό της προφυλάκισης και ενδεχομένως σε απαίτηση αποζημιώσεως από τις αρχές;

5. Θα μπορούσαν όλα αυτά να σημαίνουν ότι πολλοί κρατούμενοι έχουν καταδικασθεί αδίκως;

6. Με ποιο τρόπο πιστεύει η Επιτροπή ότι πρέπει να αντιμετωπισθεί αυτή η πολύ σοβαρή κατάσταση;

(1) ΕΕ L 159 της 1.7.1993, σελ. 134.

(2) ΕΕ L 370 της 19.12.1992, σελ. 76.

Απάντηση του κ. Liikanen εξ ονόματος της Επιτροπής

(28 Ιουλίου 2000)

Ένα τυπογραφικό λάθος στην ολλανδική έκδοση της Επίσημης Εφημερίδας των Ευρωπαϊκών Κοινοτήτων παρεισέφρησε στο παράρτημα Ι κατά τη δημοσίευση της οδηγίας 93/46/ΕΟΚ της Επιτροπής. Το λάθος αφορά μόνο την ονομασία της ουσίας, αλλά ο Κωδικός ΣΟ είναι σωστός. Πράγματι, η οδηγία 92/109/ΕΟΚ του Συμβουλίου είχε ήδη κατατάξει την 3,4-Μεθυλενοδιοξυφαινυλοπροπαν-2-όνη (Κωδικός ΣΟ: 2932 90 77) στον κατάλογο των ουσιών της κατηγορίας 1, και στην τροποποίηση της οδηγίας αυτής η εν λόγω ουσία εξακολουθούσε να συμπεριλαμβάνεται στην κατηγορία αυτή. Επομένως, η ουσία εξακολουθεί να αποτελεί ταξινομημένη ουσία και η παράνομη χρήση τηςπόκειται σε εποπτεία κατά την έννοια της οδηγίας 92/109/ΕΟΚ.

Οι ενδεχόμενες ποινικές διώξεις εμπίπτουν στην εθνική αρμοδιότητα και προκύπτουν από τα εθνικά μέτρα εκτέλεσης, μετά τη μεταφορά των εν λόγω οδηγιών στην εθνική νομοθεσία. Η Επιτροπή δεν διαθέτει πληροφορίες σχετικά με ενδεχόμενες καταδίκες που αναφέρει το αξιότιμο μέλος.

Η Επιτροπή ζήτησε να δημοσιευθεί η διόρθωση του λάθους αυτού στην Επίσημη Εφημερίδα.